Suomeen saapuvien ukrainalaisten opetus järjestetään esi- tai perusopetuksena tai perusopetukseen valmistavana opetuksena.
Valmistavan opetuksen tavoitteena on antaa oppilaalle tarvittavat valmiudet suomen tai ruotsin kielessä ja tarpeelliset muut valmiudet esiopetukseen tai perusopetukseen siirtymistä varten sekä edistää oppilaiden tasapainoista kehitystä ja kotoutumista suomalaiseen yhteiskuntaan. Koulun opetuskielen näkökulmasta tavoitteena on saavuttaa kehittyvä alkeiskielitaito.
Valmistavaa opetusta varten ei ole määritelty valtakunnallista tuntijakoa eikä oppimäärää, joten oppilaalle laaditaan oma opinto-ohjelma. Siinä määritellään oppimisen tavoitteet, opiskeltavat oppiaineet, tuntimäärät ja sisällöt, oppilaan integroiminen ikätasoa vastaaviin esi- tai perusopetuksen opetusryhmiin sekä ohjauksen järjestäminen ja oppilaan mahdollisesti tarvitsemat tukitoimet.
Valmistavan opetuksen opettajille ei ole kelpoisuusvaatimuksia, joten niistä päättää opetuksen järjestäjä. Perusopetukseen valmistavaa opetusta ohjaavat Opetushallituksen laatimat perusopetukseen valmistavan opetuksen opetussuunnitelman perusteet (2015) ja niiden pohjalta laaditut paikalliset opetussuunnitelmat.
Opetushallitus informoi ja opastaa tarkemmin opetuksen järjestäjiä Ukrainasta saapuville järjestettävään valmistavaan opetukseen liittyvistä kysymyksistä.
Ukrainasta paenneiden lasten ja nuorten oppimisen tukeminen perusopetuksessa I OPH
Maahanmuuttotaustaiset oppijat perusopetukseen valmistavassa opetuksessa I OPH